CELEX: 32016D0715(01)
Language: lv
Date: 2016-06-17 00:00:00
Title: Komisijas Lēmums (2016. gada 17. jūnijs), ar ko izveido augsta līmeņa ekspertu grupu informācijas sistēmu un sadarbspējas jautājumos

15.7.2016   
            
            
               LV
            
            
               Eiropas Savienības Oficiālais Vēstnesis
            
            
               C 257/3
            
         KOMISIJAS LĒMUMS
   (2016. gada 17. jūnijs),
   ar ko izveido augsta līmeņa ekspertu grupu informācijas sistēmu un sadarbspējas jautājumos
   (2016/C 257/03)
   EIROPAS KOMISIJA,
   ņemot vērā Līgumu par Eiropas Savienības darbību,
   tā kā:
   
               (1)
            
            
               lai veiktu strukturālus uzlabojumus ES datu pārvaldības uzbūvē saistībā ar robežkontroli un robežu drošību, jo īpaši novēršot informācijas sistēmu pašreizējās nepilnības un zināšanu trūkumu Savienības līmenī saskaņā ar paziņojumu Eiropas Parlamentam un Padomei “Spēcīgākas un viedākas robežu un drošības informācijas sistēmas” (1), Komisijai vajadzēs izmantot padomdevējas struktūras augsta līmeņa ekspertu zināšanas.
            
         
               (2)
            
            
               Tāpēc ir jāizveido augsta līmeņa ekspertu grupa informācijas sistēmu un sadarbspējas jautājumos un jānosaka tās uzdevumi un struktūra.
            
         
               (3)
            
            
               Grupai būtu jāpalīdz izstrādāt kopīgu stratēģiju, kas, pilnībā ievērojot datu aizsardzības prasības, Savienības līmenī uzlabotu datu pārvaldības lietderīgumu un efektivitāti ārējo robežu aizsardzībā un iekšējās drošības stiprināšanā. Grupai būtu jāizmanto plašs un visaptverošs skatījums attiecībā uz robežu pārvaldību un tiesībaizsardzību, ņemot vērā attiecīgo muitas dienestu funkcijas, pienākumus un sistēmas.
            
         
               (4)
            
            
               Grupas sastāvā vajadzētu būt pārstāvjiem no dalībvalstu kompetentajām iestādēm, tām Šengenas zonas asociēto dalībvalstu kompetentajām iestādēm, kuras nav Eiropas Savienības dalībvalstis, Eiropas Aģentūras lielapjoma IT sistēmu darbības pārvaldībai brīvības, drošības un tiesiskuma telpā (eu-LISA), Eiropas Aģentūras operatīvās sadarbības vadībai pie Eiropas Savienības dalībvalstu ārējām robežām (Frontex), Eiropas Savienības Pamattiesību aģentūras (FRA), Eiropas Patvēruma atbalsta biroja (EASO), Eiropas Policijas biroja (Eiropols) un ES terorisma apkarošanas koordinatora (TAK).
            
         
               (5)
            
            
               Būtu jāizstrādā noteikumi par grupas locekļiem pieejamās informācijas izpaušanu.
            
         
               (6)
            
            
               Personas dati būtu jāapstrādā saskaņā ar Eiropas Parlamenta un Padomes Regulu (EK) Nr. 45/2001 (2).
            
         
               (7)
            
            
               Šis lēmums būtu jāpiemēro līdz 2017. gada 31. decembrim. Komisija laikus izskatīs piemērošanas perioda pagarināšanas lietderību,
            
         IR PIEŅĒMUSI ŠO LĒMUMU.
   1. pants
   Priekšmets
   Ar šo tiek izveidota augsta līmeņa ekspertu grupa informācijas sistēmu un sadarbspējas jautājumos (“grupa”).
   2. pants
   Uzdevumi
   Grupai ir šādi uzdevumi:
   
               a)
            
            
               konsultāciju un atbalsta sniegšana Komisijai, lai panāktu informācijas sistēmu un datu pārvaldības sadarbspēju un savstarpēju savienojamību robežu pārvaldībai un drošībai;
            
         
               b)
            
            
               vispārīga stratēģiska redzējuma izstrāde sadarbspējai un savstarpējai savienojamībai, un efektīvākai un lietderīgākai datu pārvaldībai robežu pārvaldībā un drošībā visā Savienībā, tostarp ieteikumi konkrētām Komisijas turpmākām darbībām īstermiņā, vidējā un ilgtermiņā ar mērķi labāk aizsargāt savas ārējās robežas un stiprināt iekšējo drošību uzlabotas informācijas apmaiņas ceļā;
            
         
               c)
            
            
               sadarbības un koordinācijas izveide starp Komisiju un dalībvalstīm jautājumos, kas saistīti ar Savienības tiesību aktu īstenošanu attiecībā uz informācijas sistēmu un datu pārvaldības sadarbspēju un savstarpējo savienojamību robežu pārvaldībā un drošībā Savienībā.
            
         3. pants
   Dalībnieki
   1.   Grupas sastāvu veido pārstāvji no dalībvalstu kompetentajām iestādēm, tām Šengenas zonas asociēto dalībvalstu kompetentajām iestādēm, kuras nav Eiropas Savienības dalībvalstis, Eiropas Aģentūras lielapjoma IT sistēmu darbības pārvaldībai brīvības, drošības un tiesiskuma telpā (eu-LISA), Eiropas Aģentūras operatīvās sadarbības vadībai pie Eiropas Savienības dalībvalstu ārējām robežām (Frontex), Eiropas Savienības Pamattiesību aģentūras (FRA), Eiropas Patvēruma atbalsta biroja (EASO), Eiropas Policijas biroja (Eiropols) un ES terorisma apkarošanas koordinatora (TAK).
   2.   Grupas dalībnieki izvirza augsta līmeņa pārstāvjus. Lai garantētu augsta līmeņa tehniskās zināšanas, ikvienu augstā līmeņa pārstāvi var pavadīt viens eksperts informācijas apmaiņas jautājumos.
   4. pants
   Priekšsēdētājs
   Grupas priekšsēdētājs ir Komisijas Migrācijas un iekšlietu ģenerāldirektorāta ģenerāldirektors.
   5. pants
   Darbība
   1.   Grupa rīkojas pēc tās priekšsēdētāja pieprasījuma saskaņā ar Komisijas Horizontālajiem noteikumiem par ekspertu grupām (“horizontālie noteikumi”) (3).
   2.   Grupas sanāksmes parasti notiek Briselē.
   3.   Komisijas Migrācijas un iekšlietu ģenerāldirektorāts (“Migrācijas un iekšlietu ĢD”) nodrošina sekretariāta pakalpojumus. Grupas sanāksmēs var piedalīties ieinteresēti Komisijas ierēdņi no citiem direktorātiem.
   4.   Vienojoties ar Migrācijas un iekšlietu ĢD, grupa ar vienkāršu balsu vairākumu var pieņemt lēmumu par atklātām apspriedēm.
   5.   Apspriežu protokoliem par visiem darba kartības punktiem un grupas sniegtajiem atzinumiem jābūt jēgpilniem un pilnīgiem. Protokolus sagatavo sekretariāts priekšsēdētāja pārraudzībā.
   6.   Atzinumus, ieteikumus vai ziņojumus grupa pieņem, pamatojoties uz vienprātības principu. Balsojuma gadījumā tā rezultātu nosaka ar vienkāršu balsu vairākumu. Dalībnieki, kuri balsojuši pret, var pieprasīt atzinumiem, ieteikumiem vai ziņojumiem pievienot dokumentu, kurā sniegts viņu nostājas pamatojuma kopsavilkums.
   6. pants
   Apakšgrupas
   1.   Migrācijas un iekšlietu ĢD var izveidot apakšgrupas īpašu jautājumu izskatīšanai atbilstoši Komisijas noteiktajam darba uzdevumam. Apakšgrupas strādā saskaņā ar horizontālajiem noteikumiem un atskaitās grupai. Apakšgrupas likvidē, tiklīdz to pilnvaras ir izpildītas.
   2.   Grupas dalībnieki izvirza pārstāvjus katrai apakšgrupai.
   7. pants
   Pieaicinātie eksperti
   Grupas priekšsēdētājs ad hoc kārtībā var pieaicināt ekspertus ar īpašām zināšanām darba kārtības jautājumā darbam grupā vai apakšgrupās.
   8. pants
   Novērotāji
   1.   Fiziskām personām, organizācijām un publiskām struktūrām pēc priekšsēdētāja tieša uzaicinājuma saskaņā ar horizontālajiem noteikumiem var piešķirt novērotāja statusu.
   2.   Organizācijas/publiskās struktūras, kas ieceltas novērotāja statusā, izvirza savus pārstāvjus.
   3.   Novērotāji un to pārstāvji ar priekšsēdētāja piekrišanu var piedalīties grupas apspriedēs un sniegt speciālās zināšanas. Tomēr tiem nav balsstiesību, un tie nevar piedalīties grupas ieteikumu vai atzinumu formulēšanā.
   9. pants
   Reglaments
   Vienojoties ar Migrācijas un iekšlietu ĢD un pamatojoties uz tā priekšlikumu, ekspertu grupa ar vienkāršu tās dalībnieku balsu vairākumu saskaņā ar horizontālajiem noteikumiem pieņem reglamentu, pamatojoties uz ekspertu grupu darba standarta reglamentu.
   10. pants
   Dienesta noslēpums un klasificētas informācijas apstrāde
   Uz grupas locekļiem un to pārstāvjiem, kā arī pieaicinātajiem ekspertiem un novērotājiem attiecas dienesta noslēpuma neizpaušanas saistības, kas paredzētas Līgumos un to īstenošanas noteikumos, kā arī Komisijas drošības noteikumi, kas attiecas uz ES klasificētās informācijas aizsardzību un ir noteikti Komisijas Lēmumos (ES, Euratom) 2015/443 (4) un 2015/444 (5). Ja viņi neievēro šīs saistības, Komisija var veikt visus nepieciešamos pasākumus.
   11. pants
   Pārredzamība
   1.   Ekspertu grupu un tās apakšgrupas reģistrē Komisijas Ekspertu grupu un citu līdzīgu struktūru reģistrā (“Ekspertu grupu reģistrs”).
   2.   Attiecībā uz sastāvu Ekspertu grupu reģistrā publicē arī dalībnieku vārdus, tostarp dalībvalstu iestāžu nosaukumus un novērotāju vārdus.
   3.   Visus attiecīgos dokumentus, tostarp darba kārtību, protokolus un dalībnieku iesniegtos materiālus, dara pieejamus, iekļaujot tos Ekspertu grupu reģistrā vai norādot saiti no šā reģistra uz īpašu tīmekļa vietni, kurā atrodama attiecīgā informācija. Piekļuve speciālajām tīmekļa vietnēm neprasa lietotāja reģistrāciju, un tai nav noteikti nekādi citi ierobežojumi. Darba kārtību un citus konkrētos dokumentus laikus publicē pirms sanāksmes, un pēc tās savlaicīgi publicē tās protokolu. Izņēmumus prasībai par publicēšanu paredz tikai tad, ja uzskata, ka dokumenta izpaušana varētu kaitēt sabiedrības vai privāto interešu aizsardzībai, kā noteikts Eiropas Parlamenta un Padomes Regulas (EK) Nr. 1049/2001 (6) 4. pantā.
   12. pants
   Sanāksmju izdevumi
   (1)   Grupas vai tās apakšgrupu darbā iesaistītas personas nesaņem atlīdzību par piedāvātajiem pakalpojumiem.
   (2)   Ar grupas vai apakšgrupas darbu saistītos ceļa un uzturēšanās izdevumus grupas un apakšgrupu darbā iesaistītajām personām atlīdzina Komisija. Izdevumus atlīdzina saskaņā ar spēkā esošajiem noteikumiem Komisijā, nepārsniedzot pieejamās apropriācijas, ko Komisijas dienesti saņēmuši saskaņā ar ikgadējo resursu sadalījuma procedūru.
   13. pants
   Piemērojamība
   Šo lēmumu piemēro līdz 2017. gada 31. decembrim.
   
      Briselē, 2016. gada 17. jūnijā
      
         
            Komisijas vārdā –
         
         
            Komisijas loceklis
         
         Dimitris AVRAMOPOULOS
      
   
   
      (1)  Komisijas 2016. gada 6. aprīļa paziņojums “Spēcīgākas un viedākas robežu un drošības informācijas sistēmas” – COM(2016) 205.
   
      (2)  Eiropas Parlamenta un Padomes 2000. gada 18. decembra Regula (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (OV L 8, 12.1.2001., 1. lpp.).
   
      (3)  C(2016) 3301.
   
      (4)  Komisijas 2015. gada 13. marta Lēmums (ES, Euratom) 2015/443 par drošību Komisijā (OV L 72, 17.3.2015., 41. lpp.).
   
      (5)  Komisijas 2015. gada 13. marta Lēmums (ES, Euratom) 2015/444 par drošības noteikumiem ES klasificētas informācijas aizsardzībai (OV L 72, 17.3.2015., 53. lpp.).
   
      (6)  Eiropas Parlamenta un Padomes 2001. gada 30. maija Regula (EK) Nr. 1049/2001 par publisku piekļuvi Eiropas Parlamenta, Padomes un Komisijas dokumentiem (OV L 145, 31.5.2001., 43. lpp.).